Det Økonomiske og Sociale Udvalgs udtalelse om:

- »Kommissionens forslag til Rådets forordning (EF) om ændring af forordning (EØF) nr. 823/87 om fastlæggelse af særlige regler for kvalitetsvine fra bestemte dyrkningsområder«, og - »Kommissionens forslag til Rådets forordning (EF) om ændring af forordning (EØF) nr. 2332/92 om mousserende vine fremstillet i Fællesskabet« () (96/C 204/13)

Rådet besluttede den 8. februar 1996 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om de ovennævnte emner.

Det forberedende arbejde henvistes til ØSU's Sektion for Landbrug og Fiskeri, som udpegede Adalbert Kienle til ordfører. Sektionen vedtog sin udtalelse den 11. april 1996.

Det Økonomiske og Sociale Udvalg vedtog på sin 335. plenarforsamling af 24.-25. april 1996, mødet den 24. april 1996, med 98 stemmer for, 1 imod og 11 hverken for eller imod følgende udtalelse.

I. KOMMISSIONENS FORSLAG TIL RÅDETS FORORDNING (EF) OM ÆNDRING AF FORORDNING (EØF) NR. 823/87 OM FASTLÆGGELSE AF SÆRLIGE REGLER FOR KVALITETSVINE FRA BESTEMTE DYRKNINGSOMRÅDER

1. Indledning

1.1. Kommissionen anfører, at der er blevet fastsat nye traditionelle særlige benævnelser i Tyskland, nemlig »Qualitätsweine garantierten Ursprungs« , og »Qualitätsschaumweine garantierten Ursprungs«.

1.2. Efter gældende ret kan navnet på et bestemt dyrkningsområde, som en medlemsstat har tildelt en kvbd, ikke anvendes til at betegne andre vinprodukter.

1.3. I visse tilfælde er det dog nødvendigt at tillade indførelsen af nye oprindelsesbetegnelser, som tidligere blev anvendt for visse bordvine.

1.4. For at de traditionelle brugere kan vænne sig til den nye situation, foreslår Kommissionen en overgangsperiode på tre produktionsår, hvor den traditionelle anvendelse af visse geografiske betegnelser for bordvin fortsat er tilladt, også selv om disse betegnelser samtidig går på kvalitetsvine fra bestemte dyrkningsområder.

2. Generelle bemærkninger

2.1. ØSU fastslår med beklagelse, at reformen af den fælles markedsordning for vin endnu ikke er gennemført. I stedet fremlægger Kommissionen forslag til detailændringer i retsakterne for kvalitetsvine fra bestemte dyrkningsområder og for mousserende vine.

2.2. I lyset af markedets udvikling og ligeledes de alvorlige kontrolproblemer i forbindelse med import fra tredjelande (især fra Sydamerika og Østeuropa) ser ØSU, at det synspunkt, det anlægger i sin udtalelse af 22.-23. februar 1995 () om Kommissionens forslag til en reform af den fælles markedsordning for vin er blevet bekræftet. I reformforslagene fejlvurderedes udviklingen i produktionen og afsætningen, og der blev ikke taget tilstrækkelig højde for konsekvenserne af GATT-aftalerne.

2.3. ØSU opfordrer derfor Kommissionen til ikke blot at udarbejde detailændringer, men så hurtigt som muligt at fremlægge et revideret forslag til en reform af markedsordningen for vin, der lever op til de rent faktiske realiteter på det europæiske og internationale marked.

2.4. Eftersom Kommissionen foreslår detailændringer i betegnelsesreglerne for stille vin og mousserende vin, ser ØSU sig desuden foranlediget til at minde Kommissionen om, at det i ovennævnte udtalelse krævede en grundlæggende revision af betegnelsesreglerne for at tage højde for markedsføringens og forbrugernes nuværende og fremtidige krav. I den forbindelse krævede ØSU i særdeleshed en revision af det såkaldte forbudsprincip.

3. Særlige bemærkninger

3.1. ØSU godkender indførelsen af de nye betegnelser.

3.2. ØSU er dog principielt modstander af, at der anvendes den samme geografiske betegnelse for bordvin og kvbd eftersom man herved risikerer at vildlede forbrugerne. Derfor må der tages konkrete skridt til kun at tillade denne dobbelte anvendelse af betegnelser i højst tre år til.

3.3. ØSU foreslår derfor, at medlemsstaterne ikke længere bemyndiges til at tillade denne dobbelte anvendelse. Kommissionen bør snarere opstille disse betegnelser på en positivliste. Forvaltningkomiteen skal afgøre, hvilke betegnelser der skal opføres på listen, og hvor længe denne overgangsordning skal gælde.

II. KOMMISSIONENS FORSLAG TIL RÅDETS FORORDNING (EF) OM ÆNDRING AF FORORDNING (EØF) NR. 2332/92 OM MOUSSERENDE VINE FREMSTILLET I FÆLLESSKABET

1. Indledning

1.1. Kommissionen foreslår at forlænge den undtagelsesregel, hvorefter en mkvbd også må tilsættes vinprodukter, der ikke stammer fra det bestemte dyrkningsområde.

1.2. For at forbedre kvaliteten foreslås det ligeledes, at såvel mousserende kvalitetsvine som mousserende kvalitetsvine fra et bestemt dyrkningsområde skal gære i mindst 90 dage.

2. Bemærkninger

2.1. Ud fra et forbrugerbeskyttelsessynspunkt mener ØSU principielt, at en kvbd eller en mkvbd kun må indeholde vinprodukter fra det bestemte dyrkningsområde.

2.1.1. Under hensyntagen til den traditionelle praksis må der tages konkrete skridt til at udfase denne undtagelsesordning, da den hidtil har kunnet vildlede forbrugerne.

2.1.2. ØSU foreslår derfor, at medlemsstaterne ikke længere bemyndiges til at tillade denne undtagelsesordning. Kommissionen bør snarere opstille en positivliste over de betegnelser, for hvilke denne undtagelsesordning kræves. Forvaltningskomiteen skal afgøre, hvilke betegnelser der skal opføres på listen, og hvornår overgangsperioden udløber.

2.2. ØSU godkender forslaget om en fælles minimumsfrist for gæringens varighed.

Bruxelles, den 24. april 1996.

Carlos FERRER

Formand for Det Økonomiske og Sociale Udvalg

() EFT nr. C 74 af 14. 3. 1996, s. 12-16.

() EFT nr. C 110 af 2. 5 1995, s. 30.